CELEX: 32014R1038
Language: lv
Date: 2014-09-25 00:00:00
Title: Komisijas Īstenošanas regula (ES) Nr. 1038/2014 ( 2014. gada 25. septembris ) par atsevišķu preču klasifikāciju kombinētajā nomenklatūrā

1.10.2014   
            
            
               LV
            
            
               Eiropas Savienības Oficiālais Vēstnesis
            
            
               L 287/14
            
         KOMISIJAS ĪSTENOŠANAS REGULA (ES) Nr. 1038/2014
   (2014. gada 25. septembris)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:
   
               (1)
            
            
               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
            
         
               (3)
            
            
               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādītajiem KN kodiem atbilstīgi 3. ailē noteiktajam pamatojumam.
            
         
               (4)
            
            
               Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Padomes Regulas (EEK) Nr. 2913/92 (2) 12. panta 6. punktu. Minētais laikposms ir trīs mēneši.
            
         
               (5)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādītajiem KN kodiem.
   2. pants
   Saistošo izziņu par tarifu, kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus no šīs regulas spēkā stāšanās dienas.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 25. septembrī
      
         
            Komisijas
         
         
            un tās priekšsēdētāja vārdā –
         
         
            Nodokļu politikas un muitas savienības ĢD ģenerāldirektors
         
         Heinz ZOUREK
      
   
   
      (1)  OV L 256, 7.9.1987., 1. lpp.
   
   
      (2)  Padomes 1992. gada 12. oktobra Regula (EEK) Nr. 2913/92 par Kopienas Muitas kodeksa izveidi (OV L 302, 19.10.1992., 1. lpp.).
   
      PIELIKUMS
      
                  Preču apraksts
               
               
                  Klasifikācija
                  (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              142 cm gara plastmasas caurule ar plastmasas balonu vienā galā (tā sauktais “balonkatetrs”).
                              Katetra proksimālās daļas diametrs ir 0,63 mm, tā ir hipocaurulīte (hypotube), kas pārklāta ar politetrafluoretilēnu (PTFE).
                              Katetra distālās daļas diametrs ir no 0,79 līdz 1,02 mm, un tā ir izgatavota no poliētera bloka amīda (PEBA) materiāla un pārklāta ar hidrofilu materiālu.
                              Balona garums ir no 6 līdz 27 mm un diametrs – no 2 līdz 5 mm.
                              Caurulītei ir Luera savienojums, atraumatisks (elastīgs) gals un divas zelta marķierjoslas.
                              Luera savienojums ļauj savienot caurulīti ar piepūšanas ierīci, ko izmanto balona piepūšanai.
                              Atraumatiskais gals ļauj katetru caur vēnu pa ķermeni ievadīt koronārajā artērijā. Kad katetrs ir ievadīts pareizajā vietā koronārajā artērijā, balons tiek piepūsts tā, lai lipīdu izgulsnējumi (aterosklerotiskā panga) tiktu piespiesti pie vēnas sieniņām. Izgulsnējumu saspiešana palīdz palielināt vēnas iekšējo diametru.
                              Marķierjoslas ļauj noteikt precīzu atraumatiskā gala atrašanās vietu ķermenī.
                              Balonkatetru pēc procedūras izņem no ķermeņa un izmet.
                              Izstrādājums tiek uzrādīts iepakojumā un ir sterilizēts.
                           
                        Sk. 1. attēlu (1).
               
               
                  9018 39 00
               
               
                  Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu un KN kodu 9018 un 9018 39 00 formulējumu.
                  Caurulītes objektīvo īpašību dēļ, proti, ņemot vērā atraumatiskā gala, zelta marķierjoslu un Luera savienojuma kombināciju, uzrādīšanas brīdī to var identificēt kā medicīnā izmantojamu instrumentu vai ierīci atbilstīgi 90. nodaļai.
                  Klasifikācija pozīcijā 9021 ir izslēgta, jo caurulīte netiek implantēta ķermenī fiziska defekta vai invaliditātes kompensēšanai un pēc procedūras to izņem.
                  Tāpēc izstrādājums ir klasificējams ar KN kodu 9018 39 00 pie katetriem (sk. arī Harmonizētās sistēmas (HS) skaidrojumus par pozīciju 9018, I grupa).
               
            
                  
                              2.
                           
                           
                              Izliekta plastmasas caurulīte (tā sauktais “vadītājkatetrs”), kuras iekšējais diametrs ir no 1,47 mm līdz 2,29 mm un garums 100 cm, ar rentgenpozitīvu marķieri un atraumatisku (elastīgu) galu.
                              Izstrādājums sastāv no nerūsējoša tērauda dubultā interloka pinuma plakanas daļas, kas iekapsulēta plastiskā materiālā (PEBA, poliftalamīds (PPA), neilons), un vadītājkatetra silikona iekšējai virsmai ir lubrikanta pārklājums.
                              Ar vadītājkatetru iespējams caur vēnu piekļūt koronārajai artērijai. Ar šo vadītājkatetru iespējams uz artēriju virzīt citas ierīces.
                              Rentgenpozitīvais marķieris ļauj noteikt precīzu atraumatiskā gala atrašanās vietu ķermenī.
                              Vadītājkatetru pēc procedūras izņem no ķermeņa un izmet.
                              Izstrādājums tiek uzrādīts iepakojumā un ir sterilizēts.
                           
                        Sk. 2. attēlu (1).
               
               
                  9018 39 00
               
               
                  Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu un KN kodu 9018 un 9018 39 00 formulējumu.
                  Caurulītes objektīvo īpašību dēļ, proti, ņemot vērā izliekuma, rentgenpozitīvā marķiera, atraumatiskā gala un lubrikanta pārklājuma kombināciju, uzrādīšanas brīdī to var identificēt kā medicīnā izmantojamu instrumentu vai ierīci atbilstīgi 90. nodaļai.
                  Klasifikācija pozīcijā 9021 ir izslēgta, jo caurulīte netiek implantēta ķermenī fiziska defekta vai invaliditātes kompensēšanai un pēc procedūras to izņem.
                  Tāpēc izstrādājums ir klasificējams ar KN kodu 9018 39 00 pie katetriem (sk. arī HS skaidrojumus par pozīciju 9018, I grupa).
               
            
                  
                              3.
                           
                           
                              Lokana metāla stieple (tā sauktā “vadītājstieple”), kuras diametrs ir 0,35 mm, garums ir no 180 līdz 300 cm un kurai ir divi rentgenpozitīvi marķieri un noapaļots gals.
                              Tā ir izgatavota no metāla sakausējuma izmantošanai biomedicīnā, ar proksimālu PTFE pārklājumu un distālu silikona vai hidrofila materiāla pārklājumu.
                              Rentgenpozitīvie marķieri ļauj noteikt precīzu stieples atrašanās vietu ķermenī.
                              Stiepli izmanto, lai vadītu un ievietotu ierīces medicīniskas iejaukšanās veikšanai koronārajā artērijā.
                              Vadītājstiepli pēc procedūras izņem no ķermeņa un izmet.
                              Izstrādājums tiek uzrādīts iepakojumā un ir sterilizēts.
                           
                        Sk. 3. attēlu (1).
               
               
                  9018 39 00
               
               
                  Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu un KN kodu 9018 un 9018 39 00 formulējumu.
                  Stieples objektīvo īpašību dēļ, proti, ņemot vērā tās konstrukcijas un rentgenpozitīvo marķieru kombināciju, uzrādīšanas brīdī to var identificēt kā medicīnā izmantojamu instrumentu vai ierīci atbilstīgi 90. nodaļai.
                  Klasifikācija pozīcijā 9021 ir izslēgta, jo stieple netiek implantēta ķermenī fiziska defekta vai invaliditātes kompensēšanai un pēc procedūras to izņem.
                  Tāpēc izstrādājums ir klasificējams ar KN kodu 9018 39 00 kā vadītājstieple (sk. arī HS skaidrojumus par pozīciju 9018, I grupa).
               
            
                  
                              4.
                           
                           
                              Ar roku darbināma piepūšanas ierīce, kas izgatavota no augstas stiprības polikarbonāta, aprīkota ar manometru un tilpuma skalu. Tai ir augstspiediena caurules savienojums (Luera tipa), un ar to, precīzi regulējot spiedienu, var piepūst līdz 20 atmosfērām (atm).
                              Ierīce paredzēta izmantošanai medicīnā balonkatetru piepūšanai un gaisa izlaišanai no tiem.
                              Manometru izmanto, lai uzraudzītu spiedienu balonkatetrā piepūšanas, gaisa izlaišanas un operāciju laikā.
                              Tilpuma skala norāda šķidruma daudzumu (līdz 20 ml), ko, izmantojot spiedienu, ievada katetrā, un arī tā šķidruma daudzumu, kas brīvi plūst atpakaļ, gaisam izplūstot no balona.
                              Luera savienojums ļauj savienot piepūšanas ierīci ar balonkatetru.
                              Ierīce ir paredzēta lietošanai tikai vienam pacientam, un to pēc procedūras izmet.
                              Izstrādājums tiek uzrādīts iepakojumā un ir sterilizēts.
                           
                        Sk. 4. attēlu (1).
               
               
                  9018 90 84
               
               
                  Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu un KN kodu 9018, 9018 90 un 9018 90 84 formulējumu.
                  Ar spiedienu ievadot katetrā nelielu šķidruma daudzumu, kurš pēc tam brīvi plūst atpakaļ, ierīce nepaceļ un nekādi citādi pastāvīgi nepārvieto šķidruma daudzumus (sk. arī HS skaidrojumu par pozīciju 8413 1. punktu). Līdz ar to klasificēšana pozīcijā 8413 pie šķidruma sūkņiem ir izslēgta.
                  Ņemot vērā izstrādājuma objektīvās īpašības, proti, tā konstrukcijas, iespējas precīzi regulēt spiedienu, izmantotā nelielā šķidruma daudzuma un Luera tipa savienojuma kombināciju, uzrādīšanas brīdī izstrādājumu var identificēt kā medicīnas instrumentu vai ierīci atbilstīgi 90. nodaļai (sk. arī HS skaidrojumu par pozīciju 9018 5. punktu).
                  Klasifikācija pozīcijā 9021 ir izslēgta, jo izstrādājums netiek valkāts, nēsāts vai implantēts ķermenī fiziska defekta vai invaliditātes kompensēšanai.
                  Tāpēc izstrādājums ir klasificējams ar KN kodu 9018 90 84 pie citādiem medicīnas, ķirurģijas, zobārstniecības vai veterinārijas instrumentiem un ierīcēm.
               
            
         1. attēls
      
      
         2. attēls
      
      
         3. attēls
      
      
         4. attēls
      
      
         (1)  Attēli pievienoti tikai informācijai.